## Odluka Ustavnog suda Republike Hrvatske broj:U-IIIA-3414/2003 od 8. veljače 2006.

### NN 28/2006 (13.3.2006.), Odluka Ustavnog suda Republike Hrvatske broj:U-IIIA-3414/2003 od 8. veljače 2006.

# USTAVNI SUD REPUBLIKE HRVATSKE

**674**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio V. M. iz S., kojeg zastupa
D. B., odvjetnica iz S., na sjednici održanoj dana 8. veljače 2006. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom pod poslovnim brojem: P-2731/05
(raniji broj: P-1572/96) u najkraćem mogućem roku, ali ne duljem od šest (6)
mjeseci, računajući od prvoga idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe, V. M. iz S.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 9.000,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj je na temelju članka 63. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst; u daljnjem tekstu: Ustavni zakon) podnio
29. listopada 2003. godine ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Podnositelj je 11. rujna 1996. godine podnio
tužbu Općinskom sudu u Splitu protiv tuženika »M. – S.« iz S. radi utvrđenja
nedopuštenosti otkaza i isplate.

Do 5. studenoga 1997. godine održana su ročišta
2. prosinca 1996., 22. siječnja 1997., 20. veljače 1997., 3. srpnja 1997. i 23.
rujna 1997. godine.

Nakon 5. studenoga 1997. godine prvostupanjski
sud održao je ročište 10. ožujka 1998. na kojem je zaključio glavnu raspravu i
donio presudu i rješenje, pod brojem: P-1572/96.

Podnositelj je 13. srpnja 1998. godine podnio
žalbu, dok je tuženik žalbu podnio 9. srpnja 1998. godine.

Podnositelj je 8. svibnja 2002. godine podnio
prijedlog Županijskom sudu u Splitu za obnovu (rekonstrukciju) drugostupanjskog
spisa, broj: Gž-1608/98.

Predsjednik Županijskog suda u Splitu donio je
15. lipnja 2005. godine rješenje kojim pokreće postupak obnove (rekonstrukcije)
spisa broj: Gž-1608/98.

Županijski sud u Splitu 18. studenoga 2005.
godine, pod brojem: Gž-1608/98 donio je presudu i
rješenje, te je u jednom dijelu ukinuo osporenu odluku suda prvog stupnja i u
tom dijelu vratio spis prvostupanjskom sudu na ponovno suđenje.

Dana 5. prosinca 2005. godine Općinski sud u
Splitu proslijedio je drugostupanjsku odluku strankama.

Postupak je u tijeku pred prvostupanjskim sudom.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Tužba je Općinskom sudu u Splitu podnijeta 11.
rujna 1996. godine.

Međutim, duljina postupka uzima se u razmatranje
od 5. studenoga 1997. godine kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj 1, 4,
6, 7 i 11 uz Konvenciju za zaštitu ljudskih prava i temeljnih sloboda (»Narodne
novine – Međunarodni ugovori«, broj 18/97., 6/99. – pročišćeni tekst, 8/99. –
ispravak i 14/02.; u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostaloga, i pravo na suđenje u
razumnom roku.

Ustavna tužba podnijeta je 29. listopada 2003.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno šest (6) godina,
deset (10) mjeseci i šest (6) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
pet (5) godina, jedanaest (11) mjeseci i dvadeset četiri (24) dana.

4.2. POSTUPANJE
NADLEŽNOG SUDA

Postupak se u pravno relevantnom razdoblju vodio
pred nadležnim prvostupanjskim sudom, a potom, povodom žalbi (iz srpnja 1998.
godine) pred Županijskim sudom u Splitu, koji je odluku (nakon dugogodišnje
neaktivnosti) donio tek u studenome 2005. godine, dakle, nakon više od sedam
godina.

Od prosinca 2005. godine postupak je u tijeku
pred Općinskim sudom u Splitu.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku nije doprinio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da u predmetu nema
elemenata složenosti.

OCJENA USTAVNOG SUDA

5. Ustavni sud utvrđuje da se postupak u pravno
relevantnom razdoblju, do podnošenja ustavne tužbe, vodio u trajanju od nešto
manje od šest godina.

Imajući u vidu ukupno trajanje postupka i
višegodišnju neaktivnost Županijskoga sud u Splitu (sedam godina za obnovu
zagubljenog spisa i donošenje odluke po žalbi), te činjenicu da je postupak i
nadalje u tijeku pred prvostupanjskim sudom, Ustavni sud ocjenjuje da je
povrijeđeno pravo podnositelja na suđenje u razumnom roku, zajamčeno člankom
29. stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Splitu dužan je
dostaviti Ustavnom sudu pisanu obavijest o datumima donošenja i otpreme odluke
u roku osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-3414/2003

Zagreb, 8. veljače 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 28/2006-674